CELEX: 32021D2123
Language: el
Date: 2021-11-11 00:00:00
Title: Απόφαση (ΕΕ) 2021/2123 του Συμβουλίου της 11ης Νοεμβρίου 2021 για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας καθώς και του πρωτοκόλλου εφαρμογής της

8.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 439/1
               
            
         ΑΠΟΦΑΣΗ (ΕΕ) 2021/2123 ΤΟΥ ΣΥΜΒΟΥΛΙΟΥ
         της 11ης Νοεμβρίου 2021
         για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας καθώς και του πρωτοκόλλου εφαρμογής της
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας («η Μαυριτανία»), η οποία εγκρίθηκε με τον κανονισμό (ΕΚ) αριθ. 1801/2006 του Συμβουλίου (1), τέθηκε σε προσωρινή εφαρμογή στις 8 Αυγούστου 2008. Το πρωτόκολλό της, με το οποίο καθορίζονται οι αλιευτικές δυνατότητες και η χρηματική αντιπαροχή που προβλέπονται στην εν λόγω συμφωνία, το οποίο τέθηκε σε προσωρινή εφαρμογή την ίδια ημέρα, αντικαταστάθηκε πολλές φορές.
                  
               
                     (2)
                  
                  
                     Το ισχύον πρωτόκολλο της συμφωνίας λήγει στις 15 Νοεμβρίου 2021.
                  
               
                     (3)
                  
                  
                     Στις 8 Ιουλίου 2019, το Συμβούλιο εξέδωσε απόφαση με την οποία εξουσιοδοτούσε την Επιτροπή να αρχίσει διαπραγματεύσεις με τη Μαυριτανία για τη σύναψη νέας συμφωνίας σύμπραξης στον τομέα της βιώσιμης αλιείας και νέου πρωτοκόλλου για την εφαρμογή της εν λόγω συμφωνίας.
                  
               
                     (4)
                  
                  
                     Στο διάστημα μεταξύ Σεπτεμβρίου 2019 και Ιουλίου 2021, πραγματοποιήθηκαν οκτώ κύκλοι διαπραγματεύσεων με τη Μαυριτανία. Οι εν λόγω διαπραγματεύσεις ολοκληρώθηκαν και η συμφωνία σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας («συμφωνία σύμπραξης») και το πρωτόκολλο εφαρμογής της («πρωτόκολλο») μονογραφήθηκαν στις 28 Ιουλίου 2021.
                  
               
                     (5)
                  
                  
                     Στόχοι της συμφωνίας σύμπραξης και του πρωτοκόλλου είναι να επιτρέψουν στα σκάφη της Ένωσης να ασκούν τις αλιευτικές τους δραστηριότητες στα μαυριτανικά ύδατα και να επιτρέψουν στην Ένωση και στη Μαυριτανία να συνεργαστούν στενά για την περαιτέρω προώθηση της ανάπτυξης βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στη μαυριτανική αλιευτική ζώνη και στον Ατλαντικό Ωκεανό, σύμφωνα με το στόχο της διατήρησης των βιολογικών πόρων της θάλασσας, ο οποίος αναγνώριζεται στο δίκαιο της Ένωσης. Η συνεργασία αυτή συμβάλλει επίσης στη δημιουργία αξιοπρεπών συνθηκών εργασίας στον τομέα της αλιείας.
                  
               
                     (6)
                  
                  
                     Θα πρέπει να υπογραφούν η συμφωνία σύμπραξης και το πρωτόκολλο.
                  
               
                     (7)
                  
                  
                     Η συμφωνία σύμπραξης και το πρωτόκολλο θα πρέπει να τεθούν σε ισχύ το συντομότερο δυνατόν, δεδομένης της οικονομικής σημασίας τους για τις αλιευτικές δραστηριότητες της Ένωσης στη μαυριτανική αλιευτική ζώνη και της ανάγκης να αποφευχθεί ή να μειωθεί όσο το δυνατόν περισσότερο η διάρκεια της διακοπής των εν λόγω δραστηριοτήτων.
                  
               
                     (8)
                  
                  
                     Θα πρέπει να εφαρμοστούν προσωρινά η συμφωνία σύμπραξης και το πρωτόκολλο, εν αναμονή της ολοκλήρωσης των αναγκαίων διαδικασιών για την έναρξη ισχύος τους.
                  
               
                     (9)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων σύμφωνα με το άρθρο 42 του κανονισμού (ΕΕ) 2018/1725 (2) του Ευρωπαϊκού Κοινοβουλίου και του Συμβουλίου, και η γνώμη αυτή εκδόθηκε στις 14 Οκτωβρίου 2021,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται η υπογραφή, εξ ονόματος της Ένωσης, της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας και του πρωτοκόλλου εφαρμογής της, υπό την επιφύλαξη της σύναψης των εν λόγω πράξεων (3).
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία σύμπραξης και το πρωτόκολλο εξ ονόματος της Ένωσης.
         
         
            Άρθρο 3
            Η συμφωνία σύμπραξης και το πρωτόκολλο εφαρμόζονται προσωρινά, σύμφωνα με το άρθρο 20 της συμφωνίας και το άρθρο 19 του πρωτοκόλλου, από την ημερομηνία της υπογραφής τους (4), μέχρι να ολοκληρωθούν οι αναγκαίες διαδικασίες για την έναρξη ισχύος τους.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 11 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               Z. POČIVALŠEK
            
         
         
            (1)  Κανονισμός (ΕΚ) αριθ. 1801/2006 του Συμβουλίου, της 30ής Νοεμβρίου 2006, για τη σύναψη συμφωνίας σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (ΕΕ L 343 της 8.12.2006, σ. 1).
         
            (2)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (3)  Βλέπε σελίδα 3 της παρούσας Επίσημης Εφημερίδας.
         
            (4)  Η ημερομηνία από την οποία θα εφαρμοστούν προσωρινά η συμφωνία σύμπραξης και το πρωτόκολλο θα δημοσιευτούν στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.